Sjakkommentator om Carlsens kompis-tap: – En enorm sensasjon
Den amerikanske stormesteren Yasser Seirawan, som jobber som journalist under Grand Chess Tournament som Norway Chess er en del av, trodde knapt det han så da Jon Ludvig Hammer utspilte Carlsen. – Dette er en enorm sensasjon. Ingen så denne komme. Men ingen så resten av resultatene til Magnus i denne turneringen komme heller, sier Seirawan til VG. Slik oppsummerer Magnus Carlsen Norway Chess-turneringen i Stavanger: – Det var hyggelig for Jon Ludvig å få en seier, men det er frustrerende at jeg ikke gjør en bedre prestasjon. Spillet mitt har vært helt i tråd med poengsummen jeg står igjen med. Den suverene eneren i sjakk endte på delt syvendeplass og mister 22,7 poeng på verdensrankingen etter fire tap, tre remis og kun to seirer. Aldri tidligere i Magnus Carlsens sjakk-karriere har 24-åringen mistet flere slike poeng i en turnering. Les også: Mener Carlsen oppførte seg «på kanten» Det nærmeste han kommer et tilsvarende dårlig resultat er junior-NM i 2001 der han til slutt mistet 18,75 ratingpoeng. VG Direkte: Slik tapte Magnus Carlsen igjen Verdensmesteren har for vane å reagere negativt når han gjør det dårlig ved sjakkbrettet. Onsdag, da han fikk en heldig seier mot Levon Aronian, forlot han spillelokalet raskt uten å svare på spørsmål fra andre enn TV-reportere. Etter tapet for Hammer gikk han raskt og bestemt mot hotellrommet med VG og NRK på slep. – Hvordan er følelsen akkurat nå? spør NRK. – Det kan du tenke deg. – Kan du beskrive den? – Den er ikke så veldig bra, svarer Carlsen og dytter bort mikrofonen med høyrehånden. Les også: Hammer skremt før Carlsen-møtetDet var en lettere sjokkert stemning blant de mange sjakkinteresserte til stede i lokalene til Norway Chess. Les også: Carlsen om eget spill: – Horribelt dårlig og pinlig – Dette er helt klart hans verste turnering som profesjonell sjakkspiller. Jeg er sjokkert. En av tingene som har gjort Magnus’ karriere så stor er hans stabilitet. Han kjemper alltid om topp-plasseringene, helst første- eller andreplass. Du ser ikke ham på nedre halvdel. Jeg hadde aldri trodd han skulle gå i kjelleren som han har gjort i denne turneringen, sier stormester Seirawan.Peter Doggers, anerkjent sjakkjournalist i Chess.com, er svært overrasket over at Carlsen ender Norway Chess med kun tre poeng av syv mulige, tredjesist. – Det er overraskende fordi han har vært så stabil i årevis. Det er derfor han er så respektert og soleklart den beste i verden. Han er den eneste som har vært stabil så lenge. Nå begynner han å bli menneskelig igjen, sier nederlandske Doggers til VG. Les også: Kunne vunnet 600.000 kroner – Anand trakk i nødbremsen – Slikt kan skje, men det viser at Magnus var i verre form enn vi trodde. Han startet turneringen dårlig, så ut til å komme tilbake, men er tydeligvis ikke der han skal være, legger Doggers til.Veselin Topalov vant turneringen etter en kjapp remis mot Viswanathan Anand torsdag. Da VG snakket med Anand mens Carlsen var i ferd med å tape for Hammer, var inderen nærmest målløs over VM-rivalens turnering. – Jeg vet ikke hvorfor han har spilt dårlig. Jeg prøver ikke å unngå spørsmålet, men vet virkelig ikke. Etter den fjerde runden skjønte jeg ingenting. Hva skal du si til noe som aldri har skjedd før? spør Anand retorisk. – Selv i turneringer han spiller dårlig, kommer han som regel tilbake. Jeg har aldri sett det på dette nivået, så jeg er like overrasket som alle andre, sier Anand. Resultat Norway Chess 2015: 1. Veselin Topalov (Bulgaria) - 6,5 poeng 2. Viswanathan Anand (India) - 6 poeng 2. Hikaru Nakamura (USA) - 6 poeng 4. Anish Giri (Nederland) - 5,5 poeng 5. Fabiano Caruana (Italia) - 4 poeng 5. Maxime Vachier-Lagrave (Frankrike) - 4 poeng 7. Magnus Carlsen (Norge) - 3,5 poeng 7. Alexander Gristsjuk (Russland) - 3,5 poeng 9. Levon Aronian (Armenia) - 3 poeng 10. Jon Ludvig Hammer (Norge) - 2 poeng
(Jon Ludvig Hammer - Magnus Carlsen 1-0) En forbannet Magnus Carlsen (24) dyttet bort mikrofonen og hastet inn på hotellrommet etter sin verste turnering noensinne.